  Майя Бывальцева Глазкарысь 33 номеро нылпи садысь визьнодась Наталья Ворончихина «Воспитатель года России – 2020» огъяросси вожвылъяськонлэн йылпумъян люкетаз Удмуртилэсь данзэ утёз. Со сярысь элькунысь дышетонъя но тодосъя министерстволэн пресс-службаез ивортӥз. Вожвылъяськон 10-15 тулыспалэ Пермьын ортчоз. Отчы кунлэн 80 улосвылъёсысьтыз ыстэм муртъёсыз пыриськозы. Финаллэн нырысетӥ люкетаз визьнодасьёсты кык эскеронъёс возьмало - «Моя педагогическая находка» но «Педагогическое мероприятие с детьми». Кыкетӥ люкетаз озьы ки кык эскеронъёс луозы - «Мастер-класс» но «Ток-шоу». Вожвылъяськонын вормисьёсты но лауреатъёсты 14-тӥ тулыспалэ пусъёзы Та дыре конкурслэн заочной люкетэз ортче: жюрилэн ёзчиосыз вожвылъяськонэ вуэм материалъёсты дунъяло, но пыриськисьёс очной финаллы дасяськонзэс йылпумъяло. Наталья Ворончихина Глазкарысь пединститутэз йылпумъяз, дасо ар пала ни покчи пиналъёсын ужа. Пиналэз ужез яратӥсь, мылкыдо, тазалыко, спортэн но творчествоен эшъяськись но адямиез яратыны быгатӥсь будэтон понна, визьнодась ачиз сыӵе луыны кулэ. Угось нылпиос котьку но учко, кызьы ассэсдыз возё бадӟымъёс. Соин ик мон котьку ас кожам дышетскисько, улонэ мыло-кыдо пыриськисько Наталья Ворончихина, Глазкарысь 33 номеро нылпи садысь визьнодасьВатсалом, «Воспитатель года России» ӧнерлыко огъяросси вожвылъяськон 2010-тӥ арысен ортчытъяське. Радъясьёс - Россиысь калыкез дышетонъя министерство но Дышетон удысъя профсоюз. 2019-тӥ арын вожвылъяськонлэсь валтӥсь кузьымзэ Пермьысь педагог басьтӥз. Тодэ вайытом, Ижкарысь математикая дышетӥсь Удмуртилэсь «Россиысь арлэн дышетӥсез - 2020» огъяросси конкурсэ пыриськоз. Тегъёс: Дышетон Удмуртия Глазкар вожвылъяськон дӥськут визьнодасьёс  